**MATEMATIČKA LEKTIRA  
PRIČA O NAJVEĆEM HRVATSKOM MATEMATIČARU**

Svi oni koju su imali priliku barem jednom poslušati predavanje profesora Zvonimira Janka složit će se da je jedan od rijetkih koji je ozbiljne i ne tako jednostavne matematičke sadržaje predavao kao da priča priču. Najčešće je pričao o teoriji grupa. Ali to nisu one grupe na koje si sigurno pomislio, to su posebne, matematičke grupe. Upitate li studenta matematike koji je najteži dio matematike, sigurno će puno njih odgovoriti da je to upravo teorije grupa. Ali ne i za profesora Janka.

Ove nas je godine napustio profesor Janko te smo odlučili ispričati vam kratku priču o, po nama, najvećem hrvatskom matematičaru.

Zvonimir Janko rodio se 1932. godine u Bjelovaru gdje je pohađao osnovnu školu i gimnaziju. Diplomirao je 1956. godine na Prirodoslovno-matematičkom fakultetu u Zagrebu. Zbog političkih razloga nije mu bilo dozvoljeno raditi na sveučilištu pa je radio u Gimnaziji u Širokom Brijegu do obrane doktorata. Doktorirao je matematiku u Zagrebu 1961. Od 1962. do 1968. radi u Australiji, a od 1968. do 1972. profesor Janko je proveo u Sjedinjenim američkim državama. Preostalih 28 godina do mirovine živo je i radio u njemačkom gradu Heidelbergu.

Iako je bio matematičar, profesor Janko najpoznatiji je po svojim otkrićima. Što li je to jedan matematičar otkrio? Njegova najznačajnija otkrića su otkrića novih sporadičnih jednostavnih grupa koje su danas poznate kao Jankove grupe. Svoju prvu sporadičnu grupu otkrio je sa samo 33 godina. Međutim, velikih je otkrića profesor Janko imao i u dijelu matematike koji se zove kombinatorika. Otkrio je brojne nove matematičke strukture te je, upravo u tom području, bio mentor mnogim hrvatskim matematičarima koji su i danas aktivni u hrvatskoj matematičkoj zajednici.

Od kad se je 1972. godine vratio u Europu pa sve do prije nekoliko godina, profesor Janko redovito je posjećivao Hrvatsku i s veseljem prihvaćao pozive za predavanja.

PITANJA (NAKON OBRADE LENTE VREMENA):

1. Koliko godina je imao profesor Janko kada je umro?
2. U kojem stoljeću je rođen profesor Janko?
3. Koliko godina je profesor Janko radio u Širokom Brijegu?
4. Koliko je godina profesor Janko živio izvan Europe?
5. Zadnju sporadičnu grupu otkrio je upravo profesor Janko i to 11 godina nakon otkrića svoje prve grupe. Koje je godine profesor Janko otkrio zadnju sporadičnu grupu?